《爱日堂为秋官李主事作》
明代·陈完

冬日既苦短，夏日孰云长。流光逐逝波，崦嵫倏扶桑。

眷言堂上人，秋鬓双垂素。志养期无违，岂在罗三釜。

盻彼反哺乌，哑哑鸣树颠。微物尚有情，子职宁或愆。

亲寿逮期颐，载喜还载惧。去日不可追，来日何由驻。

安得鲁阳戈，为我延夕晖。誓将日为岁，庶以伸吾私。

作者简介：明南通州人，字名甫，号海沙。万历举人，有《皆春园集》。亦工乐府，有杂剧二十余种，所辑有《辞场合璧》。